Entre els signants del manifest hi ha investigadors catalans com Manel Esteller o Josep Tabernero ACN Barcelona.-Centres de recerca i científics de tot l'Estat han denunciat en un manifest la caiguda de la inversió pública en I+D+i a nivells de fa quinze anys. El text, promogut per l'Associació Espanyola d'Investigació sobre el Càncer (ASEICA), ha obtingut l'aval de l'aliança SOMMa de centres d'excel·lència, quatre societats científiques, 27 directors dels centres i instituts sanitaris més rellevants i 40 investigadors de reconegut prestigi, entre ells molts catalans, com ara Manel Esteller, director electe de l'Institut d'Investigació contra la Leucèmia Josep Carreras, o Josep Tabernero, director del Vall d'Hebron Institut d'Oncologia. El manifest constata que només s'utilitza el 30% de tot el pressupost dedicat a investigació, que ja està tres cops per sota del que preveuen els països de l'entorn i dels objectius de la UE. La societat científica adverteix que si aquesta situació no se soluciona a curt termini el sistema científic espanyol pot "col·lapsar", comprometent seriosament la competitivitat dels grups d'investigació en càncer més capdavanters i la viabilitat dels grups liderats pels investigadors més joves de l'Estat. També apunta que els pressupostos públics és "maquillen" a través de l'augment progressiu dels fons destinats a crèdits als quals després els científics no poden accedir. Aquesta mesura, criticada pel Fons Monetari Internacional i per la UE, "ha inflat artificialment els diners públics que es proposen per a la investigació", però després no s'executen i s'han de tornar al Ministeri d'Hisenda. El manifest remarca que si s'utilitza la crisi com a motiu per aquesta caiguda, també cal destacar que els fons dedicats a I+D+i a la UE han augmentat durant el mateix període un 25% de mitjana. Fins i tot ho han fet països que han patit retallades, com Portugal.  A més, subratlla que els canvis polítics i els retards pressupostaris han provocat també que les convocatòries dels diferents ministeris s'hagin convertit en "caòtiques" els últims anys, sense saber quan es convocaran, quan començaran a executar-se i quins fonts s'aportaran als grups d'investigació. Citen d'exemple l'última convocatòria de projecte dels Pla Nacional d'I+D+i, del 2018, que ha sortit amb més de set mesos de retard. Així les coses, el manifest demana fer un esforç de finançament considerable per recuperar el terreny perdut i aconseguir els objectius compromesos en l'Estratègia de Lisboa 2020. També aposta per consolidar l'Agència Estatal d'Investigació amb un pressupost autònom dels comptes de l'Estat. A curt termini, també reclama mesures per solucionar els problemes de finançament que tenen els grups d'investigació aquest any i previsiblement també l'any vinent.

Summary: Centres de recerca i científics de tot l'Estat denuncien la caiguda de la inversió pública a nivells de fa 15 anys


El president del govern espanyol intervindrà dimecres vinent al ple de l'Eurocambra que se celebrarà a Estrasburg  ACN Brussel·les.-Una trentena d’eurodiputats de diversos grups polítics i països ha demanat al president del govern espanyol, Pedro Sánchez, una reunió per parlar sobre la situació a Catalunya. Aprofitant la intervenció que té prevista Sánchez davant l’Eurocambra la setmana vinent, la plataforma de Diàleg UE-Catalunya ha sol·licitat per carta aquest dimecres mantenir una trobada abans o després del seu discurs al plenari, previst pel dimecres dia 16 al matí. La plataforma considera “necessari” mantenir la reunió i remarquen que és de “suma importància” que Sánchez vegi que la situació a Catalunya ha suscitat “profundes preocupacions” a la UE. En aquest sentit, expliquen en la carta que volen compartir amb el cap de l’executiu espanyol les “inquietuds” dels eurodiputats, ja que estan “profundament preocupats” pel punt “crític” al qual s’ha arribat.  A més recorden en la missiva que “les democràcies saludables necessiten un diàleg per evolucionar”. “Probablement la democràcia espanyola ha evolucionat des de la fi del franquisme”, afegeixen. Amb tot, els eurodiputats matisen que no és objectiu de la seva petició “interferir sobre les opcions polítiques a Catalunya”, ja que asseguren que els catalans han de debatre i decidir “per ells mateixos”.    En la carta els parlamentaris expliquen també que van decidir unir les seves veus a través de la plataforma i fer accions de forma conjunta com la manera més “sòlida” de fer un gest de “responsabilitat” a favor d’impulsar el diàleg per trobar una solució.  La missiva la signa l’eurodiputat i exministre d’Afers Exteriors eslovè Ivo Vajgl, que és el portaveu de la plataforma creada a finals de novembre del 2017.  Precisament dimarts a la tarda Vajgl va visitar els polítics empresonats a Lledoners.   Membres i objectius de la plataforma Entre els participants al grup hi ha membres del partit socialdemòcrata com la seva vicepresidenta Tanja Fanjon; del liberal, com el mateix Ivo Vajgl; dels Verds, com el francès José Bové, l'eslovè Igor Soltes, la sueca Bodil Valero, l'estonià Indrek Tarand, o el belga Bart Staes, o de l'Esquerra Unitària, com els irlandesos Lynn Boylan, Martina Anderson i Matt Carthy, les italianes Barbara Spinelli i Eleonora Forenza o la francesa Marie-Pierre Vieu. També hi ha membres del grup dels conservadors i reformistes europeus, com el flamenc Mark Demesmaeker. A banda, també hi participen els catalans Jordi Solé i Josep Maria Terricabras (ERC) i Ramon Tremosa (PDECAT). Izaskun Bilbao (PNB) i l’exeurodiputat Josu Juaristi (Bildu) també en formen part, així com la gallega Lidia Senra o l'escocès Ian Hudghton.  Entre els objectius de la plataforma hi ha l'alliberament "dels polítics i líders socials que estan a la presó", la "mediació" de les institucions europees en el conflicte i l'assoliment d'un "acord negociat entre Espanya i Catalunya que hauria de concloure amb un referèndum pactat".

Summary: La plataforma d’eurodiputats pel diàleg UE-Catalunya demana reunir-se amb Sánchez


L'Ajuntament de Barcelona ha precintat l'Hotel Bia, situat al número 11 del passatge Pagès del barri del Fort Pienc, al districte de l'Eixample, per funcionar sense cap tipus de llicència o permís que emparés la seva activitat. El consistori va detectar l'activitat il·legal el mes de novembre de 2015 arran una queixa veïnal pel soroll que provocava la maquinària d'aire condicionat i d'extracció de fums de l'establiment instal·lada al terrat de l'edifici. Immediatament es va obrir el corresponent expedient per procedir al cessament de l’activitat que s'ha fet efectiu aquesta setmana. L'hotel precintat, propietat de la societat Nexus Veritas SL, comptava amb 37 habitacions  i operava sense cap categoria especificada al no tenir llicència.  El precinte en aquest local només es podrà aixecar en cas que s’hi instal·li una activitat legal i amb els permisos o llicències corresponents, que en cap cas podrà ser l’activitat d’hotel que hi havia.

Summary: L'Ajuntament de Barcelona precinta un hotel que funcionava sense llicència al barri del Fort Pienc


L'alcalde de Mollet, Josep Monràs, ha ordenat la suspensió de funcions de l'informàtic municipal investigat en la causa sobre la contractació irregular de semàfors, a l’espera de la resolució judicial. A més, ha encarregat als serveis jurídics i a la secretaria municipal que obrin una comissió per tal d'auditar i analitzar "tots els contractes municipals en els quals va intervenir el funcionari investigat". L'Ajuntament també compareixerà a la causa com a part perjudicada. Des del consistori, però, es reitera la "legalitat de les sancions relacionades amb la mobilitat", segons es desprèn d'un informe jurídic del passat mes de febrer.

Summary: Mollet suspèn l'informàtic investigat per la contractació de semàfors i demana una auditoria de tota la seva actuació


L'economia catalana segueix recuperant-se però a un ritme una mica més lent. Segons les dades provisionals del Departament d'Economia i l'Idescat, el PIB de Catalunya va créixer un 0,8% entre el juliol i el setembre, dues dècimes menys que l'1% registrat en el segon trimestre. La lleugera correcció a la baixa del tercer trimestre es deu en bona part a la manca de dinamisme de l'economia a la zona euro i de l'economia internacional en general. Mentrestant, el creixement accelera en relació a un any enrere i el PIB interanual va assolir una taxa del 3,6%, set dècimes més que el trimestre anterior.  Per sectors, els serveis i la construcció lideren el creixement interanual.

Summary: L'economia catalana modera el creixement fins al 0,8% de juliol a setembre, dues dècimes menys que el segon trimestre


El secretari general de UGT de Catalunya, Camil Ros, ha assegurat que el sindicat manté l'aposta pel Pacte nacional pel referèndum acordat. Ho ha dit després que ahir dimarts el vicepresident del Govern, Oriol Junqueras, va assegurar que si l'Estat impedia el referèndum es declararia la independència de Catalunya de forma unilateral, és a dir, que s'apostaria per la via de la DUI tal com recull el programa electoral del JxSí. Ros ha dit que quan el sindicat hagi de canvia de posició si no tira endavant el referèndum ''ja ho decidirem'' i es farà ''en funció del moment perquè no tenim una bola màgica''. En aquest sentit, el sindicalista ha defugit ser ''carn de titular'' sobre aquesta qüestió i ha remarcat que els problemes amb les empreses i les patronals no vénen marcats per la situació política. Camil Ros ha destacat que veuen ''amb distància, com la majoria de la ciutadania'' les informacions sobre la possibilitat que hi hagi o no un referèndum pactat amb l'Estat sobre la independència de Catalunya. En aquest sentit, considera que hi ha una ''sobreinformació'' i que de petites declaracions se'n fan ''grans debats'', com el cas del que va dir ahir dimarts el vicepresident Junqueras sobre la DUI. Ros ha assegurat que tot plegat ''no desestabilitza'' la situació del mercat laboral i ha recordat que els problemes amb les empreses i les patronals no venen per la situació política. En aquest sentit, ha afegit que Catalunya i l'Estat han retornat als mateixos nivells d'ingressos que al 2007 i per contra no s'està repartint la riquesa d'una forma equitativa.  El secretari general de la UGT ha remarcat que són un sindicat plural i que el seu paper en el marc del procés català és garantir la ''cohesió social''. Camil Ros ha fet aquestes declaracions a Lleida on ha assistit a una assemblea de delegats per preparar el Primer de Maig.

Summary: La UGT manté l'aposta pel Pacte nacional pel referèndum acordat


Desenes d’estudiants de Ciències de l’Educació i Psicologia de la URV s’han concentrat aquest dimecres a les portes de la facultat ubicada al Campus Sescelades de Tarragona per reclamar unes instal·lacions “dignes”. El portaveu de l’Assemblea d’Educació i Psicologia, Roger González, ha recordat que el projecte de construcció d’una nova facultat al Campus Catalunya, anunciat el 2009, s’ha aparcat i no tenen cap pla de trasllat. Els estudiants denuncien el deteriorament de les instal·lacions i les incomoditats amb què han de conviure diàriament. En aquest sentit, asseguren que es produeix una sobresaturació d’alumnes a les aules -algunes de les quals arriben a aplegar 90 persones-, que les classes no tenen prou endolls, que el pàrquing està en mal estat i que s’han d’examinar a la sala d’actes. Actualment, l’assemblea ha rebut més de 400 queixes d’estudiants que es faran arribar al degà.

Summary: Els estudiants d’Educació i Psicologia de la URV es mobilitzen per reclamar un nou edifici


De Páramo insta Iceta i el PSOE a acceptar "l'escenari real" en què Rajoy és el candidat designat pel Rei i no hi ha altres noms sobre la taula ACN Barcelona.-El secretari de comunicació de C's, Fernando de Páramo, ha advertit aquest dimarts al PP que les 6 condicions que Albert Rivera va posar sobre la taula ara fa una setmana "no admeten matisos". Ciutadans està a l'espera que aquest proper dimecres el comitè executiu dels populars decideixi si accepta o no les condicions per començar a negociar un pacte de governabilitat que apropi Mariano Rajoy a la investidura. De Páramo ha avisat, però, que un 'no' dels populars podria fer que C's s'allunyés definitivament del 'sí' i, fins i tot, canviés l'abstenció pel 'no' al candidat popular, "abocant Espanya a unes terceres eleccions". "Esperem que escullin bé i apostin per la regeneració i no per tapar la corrupció del seu partit", ha afegit.  El portaveu adjunt de C's al Parlament també ha reaccionat a la petició del líder del PSC, Miquel Iceta, que ha reclamat al PP que canviï de candidat a la presidència del govern espanyol per facilitar una abstenció dels socialistes a la investidura. "A nosaltres tampoc ens agrada que Rajoy sigui el candidat, però les eleccions han donat uns resultats i el Rei ha designat Rajoy com a candidat", li ha recordat.

Summary: C's subratlla que no acceptarà cap matís en les 6 condicions a Rajoy i avisa que podria passar al 'no' si es rebutgen


El director del Centre de Coordinació d'Alertes i Emergències Sanitàries (CCAES), Fernando Simón, ha apel·lat a la "responsabilitat individual" de la ciutadania de Madrid per evitar una "mobilitat excessiva" encara que el Tribunal Superior de Justícia de Madrid (TSJM) hagi aixecat el tancament perimetral. "La mobilitat és una de les raons per les quals les epidèmies s'estenen de zones d'alta a zones de baixa incidència", ha recordat en roda de premsa aquest dijous a la tarda. La mobilitat pel pont del Pilar des de Madrid, "una de les zones de major incidència", "implica riscs" i cal ser-ne "conscients", ha insistit. D'altra banda, Simón no ha aclarit si es farà la reunió entre el Ministeri de Sanitat i la Comunitat de Madrid. "Si la població no actua bé o no es poden aplicar les restriccions amb mesures coercitives podria haver-hi un increment en la transmissió", ha avisat Simón, que ha demanat a la ciutadania que no exposi persones d'altres àrees amb menys incidència "independentment de tot el procés judicial i de presa de decisions" de les administracions. "Crec que hem de ser conscients tots", ha dit, i buscar que la situació "duri 15 dies o un mes i no quatre o cinc mesos". Simón ha insistit en les implicacions sanitàries que pot tenir per al conjunt d'Espanya que un milió de madrilenys marxin de vacances o a les segones residències. Simón ha assegurat que Madrid està "evolucionant bé" però que encara té una incidència del coronavirus "molt alta" i ha apuntat que l'estat d'alarma és una de les eines per reduir la mobilitat per molt que ha remarcat que també n'hi ha d'altres. Sobre la trobada que ha demanat mantenir el ministre de Sanitat, Salvador Illa, amb la Comunitat de Madrid per abordar la decisió del TSJM, fonts del govern d'Isabel Díaz Ayuso han explicat que aquesta tarda estan mantenint reunions tècniques dins el propi govern autonòmic per ultimar una nova ordre amb mesures abans de reunir-se amb el govern espanyol.

Summary: Simón alerta del risc d'una "mobilitat excessiva" i apel·la a la "responsabilitat individual" dels madrilenys


Els Mossos d'Esquadra van immobilitzar el passat dimarts 24 de març un total de 1.681 litres d'un producte de neteja que s'estava venent a les botigues com a gel hidroalcohòlic higienitzant per a mans amb característiques biocides. El comercialitzava una empresa de Rubí (Vallès Occidental) i les ampolles d'un litre i garrafes de cinc del producte presentaven un etiquetatge fals i contradictori. Tant el nom com la il·lustració continguda en l'envàs conduïen a pensar que es tractava d'un producte per a la higiene de les mans. Però, al mateix temps i en un altre apartat del recipient en lletra molt més petita, s'especificava que calia utilitzar el producte amb guants i que s'havia d'evitar el contacte del gel amb la pell. Una denúncia d'un ciutadà el 23 de març va alertar els agents de la comissaria de Terrassa que s'estava comercialitzant en un establiment de la ciutat un gel hidroalcohòlic que presentava un etiquetatge contradictori. Els agents van posar els fets en coneixement de la Unitat Central de Consum de la Divisió d'Investigació Criminal, que va iniciar la corresponent investigació de forma coordinada amb el Servei de Control Farmacèutic i Productes Sanitaris del Departament de Salut. Els agents van verificar que a la pàgina web de l'empresa comercialitzadora es publicava el producte com a gel de mans contra el coronavirus i, per tant, amb l'atribució de propietats de caràcter biocida. Paral·lelament, el Departament de Salut informava que el producte no està autoritzat per l'Agència Espanyola de Medicaments i Productes Sanitaris (AEMPS) com a biocida i que l'empresa distribuïdora no podia fabricar productes cosmètics, ja que no ha dut a terme la 'Declaració Responsable', un tràmit indispensable per poder-ho fer. El mateix dilluns 23 de març el Departament de Salut va enviar un requeriment a l'empresa perquè aturés la fabricació i comercialització del producte. Davant la manca de resposta, l'endemà els agents de la Divisió d'Investigació Criminal es van desplaçar fins a les instal·lacions de l'empresa, on se'ls va notificar el requeriment, es va aturar la fabricació del producte, a més d’immobilitzar tot l'estoc que hi havia al magatzem. Denúncia al jutjat de Rubí per publicat enganyosa i estafa Cal tenir en compte que la comercialització d'aquest gènere es produeix en un context d'escassetat de gels hidroalcohòlics, motivada per la pandèmia del covid-19, fet que ha possibilitat que aquest producte il·legal hagi tingut una gran sortida comercial. Els fets han estat denunciats davant del Jutjat de Guàrdia de Rubí com a presumptes delictes de publicitat enganyosa i estafa al consumidor, sens prejudici del procediment administratiu sancionador que pugui incoar el Departament de Salut per comercialitzar el producte sense les degudes autoritzacions.

Summary: Els Mossos immobilitzen més de 1.600 litres d'un fals gel hidroalcohòlic per a mans contra el coronavirus


El secretari general del PSOE, Pedro Sánchez, ha defensat la Constitució i dit que proposaran reformar-la per incloure un nou encaix territorial. Ho ha dit després de la intervenció del líder de Podem, Pablo Iglesias, que ha demanat un "pas endavant" en el concepte de plurinacionalitat. Sánchez ha dit que és "legítim" que Podem defensi el dret a l'autodeterminació de Catalunya "fins del marc constitucional" però ja ha avançat que no coincidirà amb les peticions de la formació d'Iglesias i, per tant, ha tancat la porta a incloure aquest dret d'autodeterminació en la reforma que es comprometen a impulsar. El secretari general del PSOE ha demanat a Iglesias que siguin "humils i realistes" en les propostes del programa que pugui desplegar Sánchez si guanya la moció. El candidat ha reconegut que el full de ruta porta a la convocatòria d'eleccions i que, per tant, no hi haurà temps per desplegar totes les polítiques d'esquerres que li planteja Iglesias. "Convé que no enganyem a la ciutadania, hem de ser conscients que hi ha un full de ruta i ha de ser la de convocatòria d'anticipades", ha afegit Sánchez.. Ha insistit que vol pactar la data amb els grups però no ha donat més detalls del calendari d'aquest escenari electoral.

Summary: Sánchez s'obre a reformar la Constitució però tanca la porta a incloure el dret a l'autodeterminació


Unió vol incorporar als nous estatuts del partit l'elecció del seu cap de llista i del president del comitè de govern i d'altres alts càrrecs territorials a partir de primàries obertes a la militància. També aposten per la limitació de mandats i que els investigats i condemnats per corrupció política no puguin concórrer en llistes electorals. Així ho recolliran en el congrés nacional que celebraran el 2 de juliol a Barcelona. Sota el lema 'On tot torna a començar', els democratacristians encaren el procés de renovació interna en dues fases. La segona, de definició de l'estratègia política, tindrà lloc al setembre. El secretari general de la formació, Ramon Espadaler, ha remarcat que aspiren a recuperar la presència institucional tant en les properes eleccions al Parlament com en les municipals del 2019.

Summary: Unió vol incorporar als nous estatuts del partit l'elecció del cap de llista electoral i el líder a partir de primàries


El govern municipal d'Ada Colau s'ha compromès a estudiar un augment de les piscines municipals on es pugui practicar el nudisme si es detecta que hi ha una demanda suficient. La comissió de presidència, drets de ciutadania, participació, seguretat i prevenció de l'Ajuntament de Barcelona ha acceptat aquest dimecres un prec d'ERC que demanava l'augment de piscines municipals en les que es pugui practicar el nudisme "en horaris d'ús habitual". La comissionada d'esports, Marta Carranza,  ha assegurat en declaracions als mitjans de comunicació que l'Ajuntament "sempre està obert a propostes i detectar necessitats" però ho ha vinculat a una demanda suficient. Segons l'Ajuntament, la piscina Picornell, l'única que permet el nudisme en horaris determinats, té una afluència màxima de 20 persones per dia per a aquest servei. La piscina Picornell és l'única que permet practicar el nudisme. De fet, tant la piscina exterior com la coberta es dediquen exclusivament als clients que volen fer nudisme els dissabtes de 21h a 23h i els diumenge de 16h a 18h. Davant d'aquesta situació, l'Ajuntament estudiarà si hi ha prou demanda com per ampliar l'horari o perquè altres piscines municipals també ho permetin. Les últimes dades que té l'Ajuntament és que dels 8.000 abonats que té la Picornell, un màxim de 20 persones per dia utilitzen les piscines en horari nudista. Una altra possibilitat que s'estudiarà és la convivència dels nudistes i els no nudistes, ja que actualment tenen franges horàries diferents.  El prec d'ERC que ha estat acceptat demanava un augment del número de piscines municipals en les que es pugui practicar el nudisme "en horaris d'ús habitual" i també que, en tots els espais on es pugui practicar el nudisme, com per exemple les platges, es senyalitzi correctament i s'emplaci tots els usuaris a actuar amb "respecte i tolerància".

Summary: L'Ajuntament de Barcelona estudiarà augmentar les piscines on es pugui practicar el nudisme


Un veí de Lleida de 40 anys ha acceptat un any i mig de presó per un delicte d'amenaces (un any) i un altre de tinença il·lícita d'armes (sis mesos) per disparar una arma durant una discussió que va tenir lloc entre dos grups, l'1 de juny de 2016, en ple carrer, al barri de Cappont de Lleida. L'acord entre les parts va evitar el judici que havia de tenir lloc dijous passat al penal 2 de Lleida. Un altre acusat, també veí de Lleida, de 33 anys, va acceptar tres mesos de presó per un delicte d'amenaces. En l'acte de conformitat es va considerar provat que tots dos acusats es van dirigir en cotxe al carrer Riu Ebre de la capital del Segrià i es van enfrontar a un grup que es trobava al carrer, reclamant-los un deute econòmic. Que durant la discussió, una de les persones que es trobava al carrer va trencar el vidre del cotxe on anaven els acusats. Els acusats reconeixen que van pujar el cotxe amb què havien arribat i que van marxar del lloc cridant "et mataré" i que un d'ells va efectuar un tret sense ferir ningú des del vehicle que conduïa l'altre acusat. Els fets van tenir lloc cap a les 21h de l'1 de juny de 2016 i els Mossos van detenir els dos acusats dos dies després.

Summary: Accepta un any i mig de presó per disparar una arma durant una discussió entre dos grups a Lleida l'any 2016


Mossos d'Esquadra i Guàrdia Urbana de Barcelona han detingut aquest dimecres a la tarda dues persones en el marc d'una entrada i registre per un delicte contra la salut pública en un domicili del barri del Raval, un dels coneguts narcopisos. La investigació del cas es va iniciar arran de les queixes dels veïns, que van explicar a la policia l'existència de persones que feien servir el domicili com a punt de venda de substàncies estupefaents. Posteriorment el jutge instructor del cas va autoritzar l'entrada i registre que s'ha fet avui a la tarda. A banda dels dos detinguts, l'operatiu també ha comportat el comís d'onze embolcalls que presumptament contenien substàncies estupefaents, dues bàscules, 170 euros en metàl·lic, quatre telèfons mòbils, una pistola d'aire comprimit i diferents documents. Els Mossos d'Esquadra i la Guàrdia Urbana de Barcelona han fet 40 entrades en domicilis i 54 detinguts des de principis del 2017 al barri del Raval. El dispositiu de seguretat i les investigacions obertes relatives a aquest tipus de delicte continuaran en marxa. De la seva banda, l'Associació de Veïns RPR (Roig-Picalquers-Robador) s'ha congratulat de les intervencions policials en contra de la "plaga" de narcopisos que "s'ha apropiat" del Raval, en paraules del seu portaveu.  També s'ha mostrat satisfet pel fet que la col·laboració ciutadana" doni els seus fruits" i ha animat els veïns a denunciar i a donar suport a les autoritats en aquesta "lluita". En aquest sentit ha apostat per fer una batalla "unificada i el més contundent possible" entre autoritats i veïns contra aquest "flagel social".

Summary: Dos detinguts en un nou operatiu policial als narcopisos del Raval


Tres homes encaputxats i amb passamuntanyes van atracar la nit de dimecres a dijous un restaurant de menjar ràpid situat al carrer alcalde Martínez Ecija número 5 del barri de Montigalà, a Badalona (Barcelonès). Els lladres van entrar al local amb un martell i una arma, tot i que es desconeix si era real o simulada, i van amenaçar els treballadors i els clients perquè no interferissin en el robatori. Els pispes van actuar amb rapidesa i van fugir amb el botí a tota velocitat amb un cotxe que els esperava a fora. Els Mossos d'Esquadra s'han fet càrrec de la investigació del cas. Per ara es desconeix quants diners es van endur els atracadors. Fins al lloc s'hi va desplaçar una ambulància del Sistema d'emergències Mèdiques (SEM) que va atendre 'in situ' l'encarregada de l'establiment, de 20 anys, que va patir un atac d'ansietat.

Summary: Violent assalt en un restaurant de menjar ràpid de Badalona


L'Assemblea Aturem Bcn World i Gepec-EdC han registrat una petició dirigida a la Direcció General de Tributs i Jocs del Departament de la Vicepresidència i d'Economia i Hisenda de la Generalitat de Catalunya, perquè revoqui la llicència de casino a Hard Rock. Segons informa Aturem BCN World, el motiu es deu al fet que l'empresa no hauria presentat tota la documentació requerida en l'adjudicació de maig de 2018, en el termini d'un any i mig, és a dir, a novembre de 2019 -en concret, el pla de desenvolupament constructiu, així com els contractes de finançament de l'operació. Segons informacions d'Aturem Bcn World, la compra dels terrenys a la Caixa es troba bloquejada i, en cas de consumar-se la compra, implicaria "uns riscos financers gravíssims" per a la Generalitat.  És per això que Aturem Bcn World i Gepec-EdC fan una crida al Govern, en particular al president i vicepresident, que "posin de nou el comptador a zero" i que "posin fi a aquesta operació especulativa d'uns terrenys propietat de la Caixa i que, fins ara, només ha fet que portar maldecaps legislatius i econòmics al Govern, així com un sentiment de frustració generalitzat", exposa en un comunicat. Així mateix, aquesta informació s’ha fet arribar a tots els grups parlamentaris perquè des del Parlament de Catalunya. Aturem BCN World confia que es facin els passos corresponents "per derogar tot el marc legislatiu fallit que havia de permetre el projecte anomenat Bcn World". En la sol·licitud, presentada aquest dimarts, es demana la revocació del projecte d'un casino de joc en el centre recreatiu turístic de Vila-seca i Salou per incompliment dels requisits sisè i setè de la Resolució VEH/985/2018, de 22 de maig -DOGC núm. 7627 de 25 de maig de 2018-, en relació al què disposen les bases de l'annex de la resolució  ECO/1982/2015, de 7 de setembre. A més, atesa la revocació, se sol·licità que es declari desert el concurs públic.

Summary: Aturem Bcn World i Gepec avisen de la caducitat de la llicència de casino de Hard Rock i en sol·liciten la seva revocació


Es preveu que la papallona del boix torni a aparèixer al centre de Ripoll d'aquí a poques setmanes i alguns sectors temen que interfereixi en l'activitat de les terrasses de bars i restaurants, precisament ara que s'ha volgut potenciar per reactivar l'economia durant la pandèmia. L'estiu passat van concentrar-se massivament en espais públics, atretes pels llums de faroles. ERC i Alternativa per Ripoll-CUP, ambdues forces a l'oposició, reclamen mesures urgents per reduir el volum d'aquests insectes mentre que JuntsxRipoll, que governa al consistori, creu que és un fenomen global que cal abordar des de la Generalitat. Des del gremi d'hostaleria admeten que serà un fenomen que "no els anirà a favor" i que cal anticipar-se al problema.  La papallona del boix o eruga defoliadora ('Cydalima perspectalis') és una plaga que continua estenent-se pel territori català. Comarques com la Garrotxa i una part del Ripollès ho han viscut amb virulència, amb afectacions del 90% dels boixos. Però no és l'única conseqüència. A Ripoll, l'estiu passat es va viure un altre fenomen com és la concentració massiva de les papallones que, atretes a la nit per les faroles del centre, dificulten el pas i, fins i tot, poder estar en espais públics com ara places.  Aquest any  precisament s'ha volgut potenciar l'activitat de terrasses per contrarestar la davallada d'ingressos de l'hostaleria per l'estat d'alarma i la covid-19. I es tem que el fenomen de les papallones pugui interferir de ple en aquesta activitat. ERC, la principal força a l'oposició, ha reclamat a l'equip de govern mesures urgents per reduir el volum de les papallones com ara trampes. "Una terrassa plena de gent menjant, infestada de papallones no funcionarà, tenim l'experiència de l'any passat i sabem que a finals de juny i principis de juliol tornarà a passar", explica a l'ACN el portaveu Roger Bosch. Són conscients que és un fenomen que va més enllà de Ripoll però creuen que cal actuar perquè "no és un tema estètic" sinó de convivència i de poder seguir utilitzant els espais públics. Per Bosch,  "si es pot reduir el volum, la convivència serà més fàcil". Una opinió que comparteix el president de l'Associació d'Hostaleria del Ripollès, Fran Barroso. "Evidentment no ajudarà i ens preocupa, estem a favor de qualsevol política preventiva", afirma. I afegeix que, de la mateixa manera que el bon temps dels últims dies ha contribuït a la recuperació durant la desescalada, un fenomen com el de les papallones tindrà un efecte totalment contraproduent.  JxCat aposta per una actuació de país La problemàtica va debatre's en el ple de la setmana passada arran d'una pregunta d'ERC. Altres formacions com Alternativa per Ripoll-CUP també van defensar la necessitat  d'actuar des de la ciutat fent èmfasi en l'afectació de les boixedes.  Des de JxCat, en canvi, es creu que la plaga s'ha d'abordar a nivell de país i van assegurar que tornarien a demanar ajuda al Departament d'Agricultura de la Generalitat que és qui hauria de liderar aquesta batalla. Segons l'alcalde, Jordi Munell, "si fumiguem aquí i el veí del costat no, les papallones no tenen fronteres i a vegades és llençar els diners", va dir durant el ple, tot dient que les papallones poden venir de Vallfogona o de la Garrotxa. "Cal una acció global i a diferents comarques del país com altres plagues com la processionària del pi", va afegir.  Proves experimentals Des de la plataforma Salvem el Boix, creada l'any passat al Ripollès per fomentar la conservació de boixedes d'interès natural, segueixen provant tractaments experimentals per fer un control biològic de l'eruga. Segons detalla el seu president, Aleix Carretero, treballen amb un tipus de vespa autòctona que "posa els ous dins els ous de l'eruga i les larves de la vespa s'alimenten dels ous de l'altra espècie" i els desactiva. Quan es detecten les primeres papallones de l'eruga defoliadora és el moment d'alliberar les vespes perquè ja hi haurà les primeres postes. Tot i això, admet que la plaga no es pot eradicar i que cal que altres depredadors també contribueixin al seu control.  Carretero veu probable que es repeteixi el fenomen de la concentració de papallones a Ripoll i a altres municipis veïns. Si es vol rebaixar el volum, caldrien accions concretes com ara utilitzar aspiradors per reduir-ne la presència tot aprofitant que queden atretes per la llum.

Summary: Preocupació a Ripoll per l'afectació que pot generar la papallona del boix en l'activitat de terrasses


El líder d'Unides Podem avisa que la seva exclusió de formar part d'un govern de coalició caducarà si hi ha noves eleccions ACN Barcelona.-El líder d'Unides Podem, Pablo Iglesias, ha avisat el president del govern en funcions i líder del PSOE, Pablo Iglesias, que la seva decisió d'apartar-se i excloure's d'entrar a un govern de coalició caducarà si hi ha noves eleccions. En una entrevista a la Sexta, Iglesias ha demanat a Felip VI que faci un "paper d'arbitratge" per fer entendre que la coalició és una via per donar estabilitat i que Espanya no s'hauria de permetre una repetició electoral. Iglesias ha retret a Sánchez que rebutgés només amb dos minuts la seva última proposta de govern de coalició temporal i l'ha instat a "reflexionar" i sotmetre-la a consulta de les bases del partit socialista.  De fet, segons Iglesias, hi ha molts sectors del PSOE que veuen amb bons ulls la seva última oferta i ha defensat que "ningú ha cedit mai tant". "Sánchez no hauria d'haver despatxat la proposta en dos minuts, espero que reflexioni i que en l'últim minut s'arribi a un acord", ha afegit per després qualificar "d'irresponsable" aquesta actitud. Preguntat per què passarà si no hi ha canvi de posicions, Iglesias ha respost que el seu grup parlamentari s'abstendrà com va fer al juliol. Així doncs, ha demanat a Sánchez que analitzi la proposta durant aquest cap de setmana i "reflexioni".  De cara a la trobada amb el Rei de la setmana que ve, el líder d'Unides Podem ha demanat que la institució monàrquica assumeixi la tasca que li atorga la Constitució i faci un paper "d'arbitratge i mediació". "Estem en un moment que aquesta tasca és més important que mai", ha argumentat tot recordant que ell no és partidari del sistema monàrquic. Iglesias s'ha mostrat molt crític amb l'actuació de Sánchez de les últimes setmanes i l'ha acusat de tenir una "obsessió personal d'acumular poder".

Summary: Iglesias insta Sánchez a reflexionar i demana al Rei que faci "d'àrbitre"


La consellera de Governació, Administracions Públiques i Habitatge, Meritxell Borràs, ha recordat a l’alcaldessa de Barcelona, Ada Colau, que el dret a l’habitatge “no és una qüestió de penjar-se medalles, de qui diu què abans o de quina administració passa la pilota a una altra, sinó de donar solucions efectives i possibilistes”. Bassa surt així al pas de les declaracions que feia dimecres l’alcaldessa de Barcelona, després que s’anunciés la intenció del Govern d’impulsar un índex de referència dels preus del lloguer, en què recordava que l’equip de govern municipal alertava de feia un any d’una “bombolla especulativa insostenible” en els preus dels lloguers a Barcelona. En les declaracions de dimecres de Colau, fetes en una entrada al seu mur de Facebook, l’alcaldessa lamentava que “durant mesos” l’Estat els havia ignorat, i la Generalitat els deia “que regular un mercat privat era impossible i contraproduent”. Per això celebrava l’anunci de la mesura de l’índex de referència, però alertava la regulació és “urgent” i que s’havia de “concretar en fets”. Borràs, al seu torn, s’ha mostrat partidària de donar solucions “sense improvisar i de forma participativa” i ha subratllat que per donar solucions a un problema “cal estudiar-lo bé. I això s’aconsegueix escoltant tothom, i no d’avui per demà imposant un Decret en base a un apriorisme ideològic”. La consellera també ha recordat que el marc jurídic i competencial actual pel que fa a la regulació del lloguer està “majoritàriament” en mans del govern espanyol, però ha assegurat que el Govern “exprimirà al màxim” les seves competències per donar-hi solucions. Finalment, en al·lusió a Colau, Bassa ha dit: “Per exigir als altres primer cals complir amb totes les teves obligacions, exercint al màxim les teves competències i la teva capacitat normativa. I en aquest sentit celebro que un any després de proposar una regulació del mercat del lloguer, ara l’Ajuntament de Barcelona comenci a estudiar quines eines pot aplicar dins de les seves competències”.

Summary: Borràs recorda a Colau que el dret a l’habitatge “no és una qüestió de penjar-se medalles”


El diputat de Cs Nacho Martín Blanco ha acusat el president del govern espanyol, Pedro Sánchez, d'estar "claudicant davant les exigències" del president de la Generalitat, Quim Torra, i dels partits independentistes. "L'única cosa que ha fet [Pedro Sánchez] és claudicar", ha assegurat Martín Blanco aquest diumenge en una atenció als mitjans a Barcelona, en referència a la reunió entre governs de dijous. El diputat del partit taronja ha considerat que el plantejament de la trobada va ser "intolerable", ja que es va fer com "una mena de cimera entre governs d'estats diferents". Segons Martín Blanco, "la premissa fonamental perquè hi hagi diàleg efectiu és que hi hagi respecte a la Constitució" i "lleialtat institucional". El diputat de Cs ha retret el president de l'executiu espanyol que no exigeix aquest respecte i li ha demanat que enviï el requeriment previ a l'aplicació del 155.    "Perquè hi hagi un diàleg efectiu el que hi ha d'haver és un reconeixement explícit, públic i inequívoc del president de la Generalitat que respectarà la Constitució. En lloc d'exigir-lo [Pedro Sánchez] no demana res", ha dit el diputat de Cs.

Summary: Cs acusa Sánchez de "claudicar" davant Torra i avisa que el "diàleg efectiu" ha de ser en el marc de la Constitució


"Esperem que sigui l'última vegada que haguem de parlar per boca d'ells". Així ho han manifestat aquest dijous la parella de Jordi Sànchez, Susanna Barreda, i la de Jordi Cuixart, Txell Bonet, al recollir el Premi Ateneu Barcelonès per a Sànchez i Cuixart per la defensa dels drets humans i la dignitat.  Ells han estat guardonats a la primera edició dels Premis Ateneu Barcelonès, coincidint amb la celebració del Dia de l'Ateneu, junt a l'actriu Montserrat Carulla, pel servei a la Cultura; a Javier Tejada Palacios, per la recerca científica; al fiscal i magistrat emèrit del Tribunal Suprem José Antonio Martín Pallín, pel servei al dret i la justícia, i el professor de filosofia i de filosofia de la literatura universal a la Universitat Iberoamericana de Mèxic Bernat Castany, per la trajectòria de servei a l'Ateneu. En aquest context, Martín Pallín també s'ha referit a la situació dels empresonats i ha alertat: "L'acatament, la submissió i la humiliació ens fa retrocedir a temps inquisitorials". Un dels guardons més destacats d'aquesta primera edició dels Premis Ateneu Barcelonès era a Jordi Sànchez i Jordi Cuixart. La parella de Sànchez, Susanna Barreda, s'ha mostrat convençuda que el seu pas a la presó el canviarà tant a ell com a la resta, per dues coses. La primera, ha explicat, és que tindrà un agraïment absolut amb aquest país per "les mostres de solidaritat i l'escalf" que ha rebut, tant les grans manifestacions com les petites coses com els milers de cartes que ha rebut a la presó.  La segona, ha desgranat, és que creu que a partir d'ara Sànchez "estarà més atent i més combatiu a qualsevol acte d'injustícia o vulneració dels drets humans que visqui més enllà del seu entorn o del país".  Per la seva part, la parella de Jordi Cuixart, Txell Bonet, ha assenyalat que la Junta de l'Ateneu Barcelonès els ha dit que el premi no era per la institució, sinó per a ells dos com a persones. Tot i això, ha indicat que ells quan estan sent presidents de l'entitat o estan a casa sempre són la mateixa persona. Cuixart "valora la cultura i l'accés a la cultura perquè sigui el més universal possible, i entén el paper dels ateneus per la configuració social i cultural del país. Tant de bo pogués estar aquí", ha afegit Bonet.    Magistrat emèrit del Tribunal Suprem Després de recollir el reconeixement, el fiscal i magistrat emèrit del Tribunal Suprem José Antonio Martín Pallín ha lamentat que "la decisió sobre la llibertat d'unes persones, que per exercir la política estan en aquest moment a presó, passa per acatar, que se sotmetin i s'humiliïn davant unes lleis que han estat creades per tots, però que simplement estan per regular la convivència. L'acatament, la submissió i la humiliació ens fa retrocedir a temps inquisitorials", ha dit entre els aplaudiments del públic.   Per la seva part, l'actriu Montserrat Carulla, ha assegurat que la cultura que es viu a la seva professió és la que l'ha fet viure. El president de l'Ateneu Barcelonès, Jordi Casassas, ha manifestat que actualment es produeix a Catalunya "una situació d'excepció, però així i tot, pensant-hi bé la Festa de l'Ateneu l'hem de fer igual perquè si ens acovardim o entristim no anem enlloc", ha ressaltat.  De fet, ha destacat que "aquest és el segon any i és doblament significatiu la possibilitat de fer-la".  Patrícia Gabancho  En les diferents intervencions a l'acte s'han pogut escoltar paraules de record i homenatge a la periodista i escriptora Patrícia Gabancho, qui va morir aquest dimarts. De fet, l'acte ha arrencat amb un minut de silenci per la seva mort. Gabancho va ser escollida l'any 2014 vicepresidenta primera de l’Ateneu Barcelonès, càrrec que va ocupar fins aquest any, sota la presidència de Casassas.

Summary: La parella de Cuixart al recollir el Premi Ateneu Barcelonès: "Esperem que sigui l'últim cop que hem de parlar per ells"


es organitzacions JARC, ASAJA, l'Associació de Ramaders del Pallars i la Federació d'Entitats Catalanes de Ramaders d'Oví i Cabrum (FECOC) reclamen que la vacunació contra la llengua blava no sigui obligatòria en 27 comarques catalanes, tal com estableix l'Ordre aprovada pel Ministeri d'Agricultura amb l'objectiu d'evitar l'entrada d'aquesta malaltia des de França. Per això, han sol·licitat al Departament d'Agricultura que demani al ministeri la modificació o derogació de l'Ordre vigent per tal que la vacunació sigui voluntària a tot Catalunya, de la mateixa manera que al País Basc. De moment, aconsellen als ramaders no vacunar davant els efectes secundaris que pugui comportar al bestiar, com va passar l'any 2008, mentre no obtinguin "total" garanties de cobrament per part de l'administració davant les possibles baixes que puguin donar-se. La FECOC, JARC, ASAJA i l'Associació de Ramaders del Pallars se senten "enganyats" pel Departament d'Agricultura ja que asseguren que sempre des de la conselleria s'havia dit als ramaders que qui fixava l'obligatorietat de la vacuna era el ministeri però "qui l'havia sol·licitat va ser el departament", segons ha denunciat Francesc Batalla, president de la Federació d'Entitats Catalanes de Ramaders d'Oví i Cabrum, que ho veu com una "imposició". Per això, aquestes quatre organitzacions han presentat aquest dilluns una petició a la consellera Meritxell Serret per demanar-li que la conselleria sol·liciti al ministeri que sigui voluntària a tot Catalunya, seguint així la mateixa opció per la qual va optar el País Basc.     Les organitzacions deixen clar que per a elles la sanitat és un element "essencial" en les explotacions ramaderes, tot remarcant que la llengua blava no afecta la salut humana, segons Batalla. En aquest sentit i després de l'experiència del 2008 en què també es va obligar a vacunar el bestiar oví o boví contra aquesta malaltia -fet que va comportar la mort d'un volum important d'animals i que fins i tot va dur a tancament d'algunes explotacions pels efectes secundaris-, la FECOC, JARC, ASAJA i l'Associació de Ramaders del Pallars exigeixen que, en cas que finalment se segueixi amb l'obligatorietat de la vacuna, els ramaders tinguin plenes garanties de poder cobrar les baixes que puguin patir, a través d'un aval o dipòsit bancari. Per això, ara per ara, aconsellen als ramaders no vacunar fins que no rebin aquest compromís de l'administració, o bé a l'espera que la vacunació pugui acabar sent voluntària com exigeixen. Cal tenir en compte que els ramaders de les 27 comarques catalanes afectades per l'Ordre ministerial tenen de marge fins el 30 d'abril per vacunar el bestiar. Així mateix, aquestes quatre organitzacions ramaderes defensen que amb una sola dosi de la vacuna és suficient perquè sigui efectiva i, per tant, rebutgen que calgui aplicar-la dos cops.          Les quatre organitzacions han recordat que un estudi del Centre de Recerca en Sanitat Animal (CRESA) xifra entre el 0,8 i el 65%, amb una mitjana del 15,46%, la taxa de mortalitat en el bestiar que es va vacunar contra la llengua blava, sense comptar els avortaments i morts embrionàries. Així mateix, destaquen que des del 2008 el cens d'ovelles a Catalunya ha caigut a més de la meitat, passant dels 600.000 exemplars als 285.000 actuals, malgrat que no només atribueixen aquest descens  de la cabanya a la vacunació per la llengua blava.  Altrament, el predient d'Asaja Lleida, Pere Roqué, ha reclamat un pla de xoc "urgent" davant la "sobrepoblació" de fauna salvatge al Pirineu i ha afirmat que no entén que s'obligui a vacunar als ramats i no es faci també amb animals salvatges també susceptibles a contraure la llengua blava.   Cal recordar que Unió de Pagesos, organització que no ha s'ha sumat a la reivindicació feta aquest dilluns per part de la FECOC, JARC, ASAJA i l'Associació de Ramaders del Pallars tot i també haver expressat el seu rebuig a l'obligatorietat de la vacunació, va obtenir la setmana passada el compromís del Ministeri d'Agricultura  que actuarà i reclamarà responsabilitats davant els possibles efectes secundaris que puguin sorgir. La resta d'organitzacions d'oví i cabrum han remarcat que no els sembla suficient sinó que aquest compromís el volen per escrit.  Els ramaders han remarcat que a Catalunya no hi ha cap cas d'animal amb el virus, mentre a França, on el virus sí està present, no s'ha obligat a una vacunació massiva com a Catalunya, fet que no entenen, si l'argument per justificar la vacunació obligatòria és evitar l'entrada de la malaltia des de França. Les 27 comarques catalanes incloses en el projecte d'ordre del Ministeri d'Agricultura i on la vacunació contra la llengua blava és obligatòria són l'Anoia, el Bages, el Baix Llobregat, el Berguedà, el Maresme, Osona, el Vallès Occidental, el Vallès Oriental, l'Alt Urgell, l'Alta Ribagorça, la Cerdanya, la Noguera, el Pallars Jussà, el Pallars Sobirà, el Pla d'Urgell, la Segarra, el Segrià, el Solsonès, l'Urgell, el Gironès, la Selva, el Pla de l'Estany, l'Alt Empordà, el Baix Empordà, la Garrotxa i el Ripollès, a més de la Val d'Aran.

Summary: La majoria els ramaders d'oví de Catalunya exigeixen que la vacunació contra la llengua blava sigui voluntària


Neix a Figueres l’Ateneu Republicà Figuerenc, una associació que té com objectiu fomentar l’esperit crític, constructiu i debatre sobre qüestions del dia a dia i del futur que afecten Figueres i la comarca de l’Alt Empordà. Des de l’entitat aposten per “motivar als ciutadans” perquè tornin a tenir l’esperit que va donar “caràcter als empordanesos il·lustres del segle passat i que, malauradament, no van poder veure culminada la seva noble tasca política i cultural que formava part del seu programari”. L’entitat té previst organitzar conferències, debats, col·loquis i taules rodones per impulsar un “debat sincer”. Un element que, segons els impulsors de l’organització, tots els figuerencs porten “dins del seu ADN”, al qual no volen renunciar i que actualment troben a faltar.  El primer acte que faran serà el proper dissabte 19 de març a partir de les set de la tarda al Museu del Joguet de Figueres. Es tracta d’un col·loqui que porta per títol ‘Fotem el camp’ i que comptarà amb la presència del diputat d’ERC al Congrés, Joan Tardà, el catedràtic d’Història, Francesc Canet, i l’historiador Enric Pujol. Un acte que, tal i com assenyalen, s’emmarca en els esdeveniments programats per commemorar el 85è aniversari de la creació d’Esquerra Republicana de Catalunya.

Summary: Neix l’Ateneu Republicà Figuerenc


El president constata que la conseqüència d'una victòria del 'sí' seria la proclamació de la independència ACN Barcelona.-El president de la Generalitat, Carles Puigdemont, ha situat el referèndum en diumenge i ha remarcat que no pot ser pels volts de la Diada, ja que això incompliria el requisit internacional de no utilitzar jornades assenyalades per fer "decantació del vot". En declaracions a Rac 1, Puigdemont ha apuntat que la data s'escollirà en funció del calendari d'aprovació de les lleis de desconnexió, i s'ha posat com a marge uns quinze dies després de la Diada. Això sí, s'ha obert a endarrerir la data si el referèndum es pacta amb l'Estat, igual que es podria negociar pregunta o quòrum. En qualsevol cas, ha constatat que la conseqüència d'una victòria del 'sí' seria la proclamació de la independència.

Summary: Puigdemont diu que el referèndum no pot ser pels volts de la Diada i s'obre a endarrerir-lo si es pacta amb l'Estat


Santa Coloma de Gramenet ha presentat aquest dilluns al matí la xarxa violeta, un seguit d'establiments de la ciutat que estaran preparats per atendre i socórrer les víctimes de qualsevol agressió sexista o lgtbifòbica. Els establiments seran espais segurs i els treballadors podran fer la primera atenció a les víctimes i activar el protocol establert. En el cas d'agressions greus, s'activarà la policia local i un psicòleg que faran la primera atenció. També s'ha posat en marxa un curs de formació per tots els treballadors dels establiments adherits i pels que s'hi adhereixin a partir d'ara.  Tot el sistema es fa en coordinació amb la policia local, sanitaris, el servei d’agents cívics nocturns, el servei especialitzat en l’atenció de les violències masclistes i un equip de psicòlogues de guàrdia.  "El que fem és treballar des d’una lògica comunitària el que anomenem espais violeta i segurs, comptant amb la implicació de tota la xarxa d’actors que ens poden garantir la seguretat en l’espai comunitari, i aconseguir així que el Protocol sigui eficient", ha explicat l'alcaldessa de Santa Coloma, Núria Parlon.  En el ple de l'ajuntament que se celebrarà demà, el consistori aprovarà el manifest 25-N dia internacional per a l’eliminació de la violència envers les dones 2019.

Summary: Santa Coloma crea una xarxa d'espais segurs per combatre les agressions sexistes


L'exconseller del Govern i diputat del PDeCAT al Congrés dels Diputats, Francesc Homs, ha assegurat que li "costa creure en la independència del poder judicial" quan, en la interlocutòria d'obertura de judici oral contra ell pel 9-N, el Tribunal Suprem "segueix fil per randa el que diu la fiscalia, que es limita a seguir el que diu el govern del PP". Per això ha assenyalat irònicament la "coincidència" d'arguments: "Genera com a mínim un dubte sobre la imparcialitat" d'un judici que considera polític. A més, ha advertit també que la judicialització de la política no "intimidarà" Catalunya per convocar el referèndum. "Que se n'oblidin: com més forta la repressió, més gran serà la resposta", ha assegurat aquest divendres en declaracions als mitjans.  En aquest sentit, Homs ha argumentat que el judici oral contra ell –i també el d'Artur Mas, Joana Ortega i Irene Rigau- va contra "una voluntat del poble de Catalunya". "No és només passar comptes pel que hem fet sinó intimidar perquè no es faci. S'equivoquen", ha seguit el diputat al Congrés hores després que el magistrat de la Sala Penal del Tribunal Suprem Andrés Palomo del Arco hagi dictat la interlocutòria d’obertura de judici oral pel procés participatiu del 9 de novembre del 2014. El jutge veu indicis que l’exconseller va cometre els delictes de prevaricació administrativa i desobediència greu comès per autoritat pública.  Per tot plegat, Homs considera que la seva és una lluita democràtica. "Qui ho hauria dit després de quaranta anys de la mort del dictador , hem de tornar a reivindicar el fonament de la nostra societat en les urnes", ha reblat. Precisament per això ha avalat la crida que han fet les entitats sobiranistes aquest divendres de donar suport en una manifestació "excepcional" el 6-F quan arrenqui el judici contra Mas, Ortega i Rigau.  "Qui pugui que atengui la cridi de les entitats, no amb voluntat de boicotejar sinó de dignitat de país, no ens les empassem com voldrien", ha afegit en ser preguntat sobre el suggeriment de les entitats de demanar-se festa a la feina per assistir a la manifestació. "Hi ha moments que s'ha d'acreditat que és la voluntat d'un munt de gent". Els advocats d’Homs tenen un termini de 10 dies per presentar el seu escrit de defensa, ja que aquesta interlocutòria no es pot recórrer.

Summary: Homs dubta de la "imparcialitat" del judici contra ell per la "coincidència" d'arguments del PP, la fiscalia i el Suprem


La consellera de Treball, Afers Socials i Famílies, Dolors Bassa, ha inaugurat aquest divendres al migdia la residència i centre de dia per a gent gran Balàfia II a Lleida. Aquest equipament disposa de 60 places de residència assistida i 60 places d'atenció diürna. Bassa ha reconegut que no han estat tan "àgils" com haurien volgut en acabar el centre ja que les obres es van iniciar el 2005. Tot i això, ha celebrat la seva inauguració. La consellera ha aprofitat la seva estada a Lleida per anunciar que es crearan 144 places noves a la demarcació, la qual cosa permetrà ampliar el número total de places a la ciutat de Lleida fins a les 600 i a la demarcació a les 2.500. Bassa ha explicat que a Lleida un 19% de la població té més de 65 anys i que la prioritat del departament és l'autonomia de la gent gran. És per això que aquest mes el departament presentarà les bases de la nova llei d'Autonomia Personal, perquè "volem que la residència sigui l'últim recurs on anar", ha dit. L'equipament Balàfia II, construït en un terreny cedit per l'Ajuntament de Lleida, està gestionat per l'empresa pública Gestió de Serveis Sanitaris. El departament de Treball, Afers Socials i Famílies ha invertit 5.072.400 euros en la construcció d'aquest edifici de 3.700 metres quadrats de superfície.   El centre de dia, situat a la planta baixa, consta de dues sales d'activitats amb el suport de serveis higiènics adaptats, zones de control i espais de menjador i els serveis de gimnàs rehabilitació, metge, podòleg, perruqueria i sales de visita, que també són utilitzats per la resta d'usuaris de la residència. En les quatre plantes superiors s'ubica el servei de residència assistida on, a banda de dormitoris individuals i dobles, hi ha banys adaptats, control de planta, ofici de menjador i els espais de menjador i zona d'estar.   Després de visitar les instal·lacions i conèixer de primera mà les impressions dels usuaris i el personal de la residència, la consellera ha celebrat que amb la posada en marxa de l'equipament "ampliem les places públiques per a donar resposta a les necessitats de la gent gran de Lleida". En aquest sentit, la consellera ha remarcat que, a banda de les noves places residencials i de centre de dia que ofereix Balàfia II, "des del departament preveiem crear 144 places col·laboradores en residències de la demarcació Lleida, entre finals de l'any passat i aquest 2017".    "El nostre objectiu és fer créixer el parc de places públiques" ha assegurat Bassa, "però també aprofundir en un model més centrat en l'atenció a la persona. És per això que apostem per una Llei de l'Autonomia Personal catalana que superi les mancances de l'actual llei estatal, que arrossega importants deficiències, començant pel finançament que des del seu inici ha estat clarament insuficient". Bassa ha denunciat que la Generalitat assumeix actualment el 82,8% del finançament públic de la dependència mentre que l'Estat aporta només el 17,2%. " Si no fos per aquest sobreesforç del Govern de la Generalitat, el 65% de les persones que han estat ateses pel sistema de la dependència no s'haurien pogut beneficiar absolutament de cap prestació o servei", ha destacat Dolors Bassa.   La consellera ha situat l'atenció a la gent gran com "un dels grans reptes que tenim. El Procés Nacional que en aquests moments, com a país, estem impulsant requereix que sapiguem construir un estat del benestar potent, unes polítiques públiques modernes, capaces de donar atenció de qualitat a totes aquelles persones que tinguin una necessitat social".   L'alcalde de Lleida, Àngel Ros, ha acompanyat la consellera durant la inauguració. També hi ha assistit el director general de protecció social, Joan Ramon Ruiz; el delegat del Govern de la Generalitat a Lleida, Ramon Farré, i el director territorial de Treball, Afers Socials i Famílies a Lleida, Joan Santacana, entre d'altres.

Summary: La consellera Bassa inaugura una nova residència a Lleida i anuncia la creació de 144 places més a la demarcació


El líder de Podem, Pablo Iglesias, s'ha mostrat optimista i assegura que l'acord amb el PSOE per a un govern de coalició està "més a prop del que sembla". En la inauguració d'unes jornades sobre serveis públics al Congrés i poques hores després de reunir-se amb Pedro Sánchez a la Moncloa, Iglesias apunta com a "element revelador" de la proximitat de l'acord el fet que des de les files socialistes es mostrin "preocupats". "No hi hauria la campanya mediàtica que es fa si no veiessin com una possibilitat real i efectiva que ens posem d'acord", ha valorat Iglesias, que rebutja altres fórmules ofertes pel Sánchez com el comitè de seguiment de l'acord que el PSOE posava ahir sobre la taula. Des del PSOE continuen frenant l'entrada de membres de Podem al Consell de Ministres i ofereixen càrrecs intermedis en un "govern de cooperació".  El PSOE sortia de la reunió de dimarts a la Moncloa entre Iglesias i Sánchez apuntant que no s'havia avançat i que, fins i tot, els d'Iglesias amenaçaven amb votar que no a la investidura. Però Iglesias s'ha mostrat més positiu l'endemà de la reunió i ha dit que l'acord està "més a prop del que sembla" tot i que calgui esperar dos mesos i mig.  El líder de Podem insisteix en el govern de coalició i s'ha mostrat optimista considerant que l'acord amb els socialistes està "a prop". Iglesias sosté que no es "fia" de la paraula de cap polític sinó de les "garanties.  I que l'única garantia "per canviar les coses és que a Espanya hi hagi un govern de coalició".  Per la seva banda, el secretari d'organització del PSOE, José Luís Ábalos, demana a Podem i la resta de partits que "assumeixin el resultat" electoral i que no "bloquegin" la formació de govern i contribueixin a la investidura. "Els agradarà o no el resultat però és el que han decidit els espanyols a les urnes", ha manifestat.

Summary: Iglesias assegura que l'acord amb el PSOE està "més a prop del que sembla"


La directora general de Relacions Institucionals i amb el Parlament, Carme Garcia, ha anunciat que aquest estiu la Generalitat obrirà una segona fossa de la Guerra Civil a Prats de Lluçanès. Garcia no ha concretat el lloc exacte perquè, segons ha explicat, encara s'han de practicar les proves per trobar el lloc més idoni. Tot i això, l'alcalde de Prats, Isaac Peraire, ha explicat que la zona escollida serà algun punt de la carena de Sant Sebastià, on nombrosos documents de l'època apunten a l'existència encara no provada de diverses fosses comunes. L'any 2004 la Generalitat ja va exhumar la fossa de Puigvistós, com a prova pilot, i es van recuperar set cossos i se'n va poder identificar un. Aquest dimarts, Prats de Lluçanès ha retut homenatge a les sis persones que encara no s'han pogut identificar. Les restes reposen al cementiri darrere una làpida amb la inscripció "Lluitadors per la justícia i la llibertat. 3 de febrer de 1939".  Segons el mapa de fosses de la Generalitat, a Osona existeixen sis fosses comunes de la Guerra Civil. Quatre de confirmades a Prats de Lluçanès, Torelló, Gurb i Roda de Ter, i dues més a Santa Creu de Jutglar i Vic, classificades com a probables. Tot i això, el mapa podria canviar en breu després de l'anunci de la directora general de Relacions Institucionals i amb el Parlament, Carme Garcia, que ha confirmat que a l'estiu la Generalitat obrirà una segona fossa a Prats de Lluçanès.  L'alcalde, Isaac Peraire, ha explicat que els estudis determinaran el lloc més idoni per a exhumar, però la memòria oral i els diaris i documents escrits de l'època fan pensar que algun indret de la carena de Sant Sebastià podria ser el escollit. D'altra banda, Garcia també ha manifestat el compromís de la Generalitat perquè es pugui procedir a la identificació genètica de les sis persones que es van trobar a la fossa comuna de Puigvistós l'any 2004. Després de l'acte per dignificar les restes d'aquest dimarts, en què s'ha enterrat les despulles de manera conjunta en un nínxol al cementiri de Prats de Lluçanès, Carme Garcia ha explicat que esperen que en uns mesos es puguin creuar les dades genètiques amb les de les persones que s'estan recollint actualment i que han de crear un gran banc de dades per poder creuar informacions tan aviat com es vagin obrint noves fosses. "Volem aconseguir allò tan desitjat que és poder dir als familiars que s'ha trobat el seu familiar", ha assenyalat la directora general.  Malgrat ha admès que es va tard, "cal dignificar la lluita per les llibertats perquè un dels episodis més foscos de la història recent no es torni a repetir".  Carme Garcia ha explicat que després de 80 anys des de la Guerra Civil, ara mateix s'albira una nova etapa en què coincideixen la voluntat popular perquè es faci justícia, però també la predisposició d'alcaldes i la mateixa Generalitat per obrir camí en la dignificació de la memòria. "La dignificació de la memòria ara està a l'agenda pública", ha destacat.  Sobre el Programa d'Identificació Genètica de Desapareguts durant la Guerra Civil i la Dictadura Franquista, Garcia ha explicat que estan molt satisfets "perquè està funcionant molt bé". De moment ja hi ha registrades a tot Catalunya més de 5.400 persones que tenen un familiar desaparegut o que creuen que poden aportar informació. D'aquestes, més de 600 ja s'han fet les proves. Només des del setembre el registre ha crescut en més de 1.000 persones.  La inscripció al programa i les proves són totalment gratuïtes i qualsevol persona s'hi pot apuntar.

Summary: La Generalitat obrirà aquest estiu una segona fossa de la Guerra Civil a Prats de Lluçanès


L'actriu Lola Dueñas i el director de fotografia José Luís Alcaine rebran el Premi d'Honor de la 25a Mostra de Cinema Llatinoamericà de Catalunya, que se celebrarà a Lleida del 6 al 13 de juny. La Mostra amplia enguany la seva programació i canvia de dates per obrir-se a la ciutat, amb cinema al carrer i altres moltes activitats. Durant els set dies, el certamen projectarà un total de 81 produccions de 20 països, entre pel·lícules, documentals i curtmetratges, gairebé el triple que l'any passat. D'aquestes, cinc es podran veure per primera vegada a Europa, i tretze a l'estat espanyol. El certamen s'inaugurarà el dijous 6 de juny amb la projecció del film argentí 'Camino sinuoso' de Juan Pablo Kolodziej. Entre les novetats, destaquen la nova secció no competitiva Terror Llatí i maratons de curtmetratges .

Summary: Lola Dueñas i José Luís Alcaine rebran el Premi d'Honor de la 25a Mostra de Cinema Llatinoamericà de Catalunya


Davant l'èxit de públic, l'organització ja pensa en l'edició de l'any que ve ACN L'Hospitalet de Llobregat.-El primer Saló del Cinema i les Sèries ha tancat portes aquest diumenge a la tarda amb gran afluència de públic. Des de divendres han passat per La Farga de l'Hospitalet de Llobregat unes 20.000 persones, una xifra que l'organització ha qualificat d'"espectacular". De fet, el director del Saló, Àlex Murrull, ha explicat que ja està pensant en la pròxima edició, en la qual espera que les 'majors' de Hollywood hi aportin continguts. Murrull ha considerat que el certamen té "molt potencial" per seguir creixent i ha detallat que ja estudia com millorar-lo de cara a l'any que ve. D'entre les activitats programades durant el cap de setmana, el director ha destacat la gran afluència de públic que ha tingut el concert de l'Orquestra Simfònica del Vallès, que ha interpretat diversos fragments de bandes sonores de pel·lícules destacades de la història del cinema. El primer Saló del Cinema i les Sèries ha superat amb escreix les previsions inicials d'afluència de públic. Entre divendres i diumenge hi han passat unes 20.000 persones. El certamen, organitzat per Cinemaworld i la Farga de l’Hospitalet de Llobregat, ha aplegat sobretot aficionats al cinema i molt públic familiar que han pogut gaudir de les nombroses activitats programades, com les xerrades, conferències i exposicions amb la presència de crítics com Toni de la Torre i de directors com José Corbacho i Juan Cruz. Entre altres activitats, els assistents han pogut asseure’s en el tron de la popular sèrie 'Joc de Trons', interactuar amb la nena de “L'exorcista”, gaudir del concert de bandes sonores de l’Orquestra Simfònica del Vallès i de la gran desfilada de tots els personatges d’'Star Wars', que aquest diumenge al matí han deixat amb la boca oberta els més petits. En total, el Saló del Cinema i les Sèries ha comptat amb 75 expositors entre empreses i associacions relacionades amb el sector com botigues especialitzades, escoles de cinema, distribuïdores, plataformes 'online' de cinema i sèries, empreses tecnològiques i entitats sense ànims de lucre. Davant d'aquest èxit, l’organització ja pensa en l’edició de l'any que ve, i ja estudia com millorar i fer créixer aquest certamen.

Summary: Unes 20.000 persones visiten el primer Saló del Cinema i les Sèries de l'Hospitalet de Llobregat


La biotecnològica Oryzon ha obert la sessió de la borsa aquest matí amb una forta pujada després d'anunciar el seu trasllat de Cornellà de Llobregat a Madrid. Les seves accions han passat a 1,93 euros, després d'haver tancat ahir a 1,79 euros, és a dir, una pujada de gairebé un 8%. Poc abans del migdia la pujada s'ha accelerat fins a un màxim del 33%, arribant als 2,38 euros. Després les seves accions s'han desinflat i la pujada s'ha estabilitzat entorn al 20%. Segons han explicat la companyia en una nota a la CNMV, el canvi de domicili té com a finalitat "optimitzar les operacions i la relació amb els inversors". D'altra banda, l'auge d'Oryzon al mercat borsari contrasta amb els números vermells que estan registrant al llarg de la jornada d'aquest dimecres tots els valors de l'Ibex 35, amb una pèrdua mitjana d'entre el 2% i el 3%. Oryzon va ser fundada l'any 2000 a Barcelona i té 35 empleats. Es dedica, sobretot, al desenvolupament de fàrmacs relacionats amb l'oncologia i les malalties neurodegeneratives, com l'alzheimer. L'empresa té oficines a Barcelona i a Cambridge, als Estats Units. Dades molt diferents a les del passat juliol El passat 20 de juliol, la biotecnològica Oryzon Genomics es va enfonsar un 27% al mercat borsari espanyol després de trencar amb la farmacèutica Roche. La companyia suïssa va deixar de desenvolupar la molècula 'Ory-1001' per una "repriorització" de la seva cartera de projectes. Un anunci que va suposar el retorn dels drets de desenvolupament i comercialització a Oryzon, i que va fer que l'empresa catalana liderés les caigudes dels valors borsaris d'aquella jornada del mercat continu. Oryzon va mantenir el desenvolupament clínic de la molècula.

Summary: Oryzon Genomics es dispara a l'entorn del 20% a borsa després d'anunciar el seu trasllat a Madrid


Els Mossos d’Esquadra han localitzat en una cinglera de Beget (Garrotxa) aquest dissabte el cos d’una veïna de 72 anys d’Olot que portava desapareguda des de feia dies. A prop del cos de la víctima la policia ha trobat vius els dos gossos que eren propietat de la dona. El divendres la família de la víctima en va denunciar la desaparició. En la denúncia explicaven  que des del dimarts passat no sabien on era la dona, tot i que sospitaven que podria haver anat a Beget, perquè era on havia nascut, malgrat que vivia a Olot. Els mossos d’Esquadra van activar un dispositiu per rastrejar la zona fins que van trobar el cotxe de la víctima i els dos gossos. Un cop allà especialistes de muntanya dels Mossos, amb l’ajuda d’un helicòpter dels bombers van localitzar el cos de la dona, que tot fa pensar que feia dies que estava morta. Ara els agents investiguen les possibles causes de la mort.

Summary: Els Mossos troben morta en un cingle a Beget una dona de 72 anys d’Olot que feia dies que estava desapareguda


Els dirigents de la multinacional s'havien proposat arribar a un acord per a les 600 baixes abans de Setmana Santa ACN Barcelona.-La quarta reunió entre la direcció de Nissan i els representants dels treballadors ha finalitzat sense acord i ara l'empresa ha anunciat que buscarà "altres alternatives per garantir la competitivitat i assegurar la sostenibilitat de la planta de Barcelona", segons ha explicat la multinacional en un comunicat. En la trobada, celebrada aquest dijous, els sindicats han reclamat un pla industrial a llarg termini i que es garanteixi el futur de la planta, el manteniment de les condicions de l'últim pla de prejubilacions i un increment salarial per sobre de l'IPC durant els anys de vigència del nou conveni. Per la seva part, l'empresa ha insistit en la necessitat "d'ajustar l'estructura actual de la plantilla" fins a arribar a 600 baixes voluntàries i prejubilacions. La direcció de l'empresa ha lamentat la manca d'acord abans del termini de temps que s'havia plantejat, és a dir, de Setmana Santa i per això ha optat per buscar altres vies, tot i que fonts de l'empresa no han volgut precisar quines.

Summary: La direcció de Nissan buscarà "vies alternatives" després de quatre reunions sense acord amb els sindicats


El jutjat d'instrucció número 2 de la Vila Joiosa (Marina Baixa) ha obert judici oral contra set persones per la mort a trets l'any 2007 de l'alcalde de Polop de la Marina, Alejandro Ponsoda (del PP). Entre els acusats hi ha qui va ser regidor, tinent d'alcalde i el seu successor en el càrrec, Juan Cano (del mateix partit) així com tres empresaris i els considerats autors materials del crim. Segons la resolució, facilitada pel Tribunal Superior de Justícia (TSJ) del País Valencià, el judici se celebrarà a l'Audiència d'Alacant davant un jurat popular i pels delictes d'assassinat i tinença il·lícita d'armes. La Fiscalia sol·licita penes de 25 anys de presó per als presumptes inductors del crim i de 27 anys per als presumptes executors. La magistrada ha imposat una fiança solidària de 334.933 en concepte de responsabilitat civil.  L'auto d'apertura de judici oral assenyala que, segons les diligències instruïdes, l'any 2003 el regidor acusat, Juan Cano, va ser relegat al lloc 10 de les llistes electorals del PP de Polop sense possibilitats reals de resultar elegit. El motiu va ser unes presumptes gravacions en què sol·licitava diners a un empresari. El fet que no se sentís recolzat per l'aleshores alcalde, Alejandro Ponsoda Bou, va generar "la consegüent rancúnia" per part de Cano en no sortir escollit. La magistrada relata que, després detractar de fer-se amb el control d'Urbanisme el 2007, l'acusat va aconseguir tornar a la política activa en haver-se situat com el número 2 de les llistes, sent nomenat tinent alcalde i regidor d'Urbanisme, "amb constants intents de l'acusat d'imposar les seves decisions sobre Ponsoda i el correlatiu distanciament entre els mateixos". Segons les diligències va ser durant l'estiu del 2007 que Cano, juntament amb els altres acusats, es varen reunir en un club de cites  "moguts per la idea d'acabar amb la vida de Ponsoda Bou, per l'animadversió que sentien cap a ell per raó del seu càrrec".  Cano i un altre dels acusats varen contactar amb una persona (testimoni protegit), a qui varen oferir matar Ponsoda a canvi d'un preu i es varen reunir al club, oferint-li, davant la seva negativa, uns 35.000 euros per dur a terme aquest encàrrec al que es va oposar. Davant la negativa de dur a terme l'encàrrec varen contactar amb els altres tres acusat com a presumptes executors coneguts per freqüentar els locals de contactes de la zona, i per haver treballat de porters en aquests establiments, amb fàcil accés al mercat il·legal d'armes de foc. Segons el relat de l'auto els acusats varen accedir a acabar amb la vida d'Alejandro Ponsoda a canvi d'una quantitat aproximada de 50.000 euros. El 19 d'octubre del 2007, sobre les 21.20 hores, els acusats proveïts de dues pistoles amb munició de diferent calibre (7,65 x 17 mm i 9 x 17mm), es van dirigir a la pedania de Xirles, i mentre un d'ells esperava en un turisme no identificat, en un lloc no determinat per facilitar la fugida, dos van baixar, i quan Ponsoda va parar el seu vehicle a la porta del garatge del seu domicili es van aproximar a la finestreta del conductor, van introduir l'arma mitjançant el buit de la finestra, disparant en tres ocasions, de forma sorprenent, fugint ràpidament del lloc. Com a conseqüència d'aquests fets, un tret va impactar al cap, quedant el projectil allotjat al seu interior i els altres dos varen quedar allotjats a l'altaveu de la porta davantera dreta, i travessant la finestreta del copilot. Ponsoda va patir ferida per arma de foc, sent ingressat a l'Hospital General d'Alacant en estat molt greu, on va morir el 27 d'octubre , com a conseqüència dels impactes. Segons els diligències, les pistoles no han estat localitzades, i tampoc consta que els acusats de l'execució material tinuin llicència d'armes. Després de la defunció de l'alcalde, Juan Cano va resultar investit nou primer regidor de Polop de la Marina.

Summary: L'Audiència d'Alacant jutjarà un exregidor i sis persones més per la mort a trets de l'alcalde de Polop l'any 2007


Esquerra Republicana de Catalunya ha denunciat la “desprotecció de la ciutadania” davant les titularitzacions d’hipoteques que fan els bancs. ERC portarà al Congrés de Diputats de Madrid i a diferents ajuntaments catalans, començant pel de Barcelona en el ple del proper dia 28, la lluita contra aquesta pràctica, a través de les quals les entitats bancàries transfereixen la titularitat dels immobles dels que són creditors a fons d’inversió i, malgrat això, actuen com a propietaris davant de situacions d’execució hipotecària. Aquestes operacions, subratlla ERC, generen una indefensió “absoluta” als afectats a l’hora de saber qui és el propietari real de l’habitatge sobre el que tenen subscrita una hipoteca. “Hem de blindar els drets dels ciutadans davant de l’opacitat que hi ha al darrere de les titulitzacions”, ha dit la diputada republicana al Congrés Ester Capella, per a qui aquesta pràctica deriva dels “abusos” del sistema bancari per salvar els efectes de la crisi. La diputada ha reclamat “màxima transparència en les operacions de transferència dels drets de crèdit” i ha insistit que en el context actual “és bàsica la protecció del ciutadà davant dels abusos de què és víctima”. De la seva banda, el portaveu del partit a l’Ajuntament de Barcelona, Alfred Bosch, ha destacat que a través de les titularitzacions “els bancs es queden amb pisos que en realitat no són seus”, amb la qual cosa lluitar contra aquesta pràctica “és una eina important i potent per evitar els desnonaments i aconseguir que les persones conservin casa seva”. ERC també subratlla que en el conjunt de l’Estat ja existeixen 20 autos de sobreseïment en casos d’execucions hipotecàries en què els afectats han apel·lat a les titularitzacions per no reconèixer la legitimitat de l’entitat bancària a l’hora d’iniciar el procés.

Summary: ERC denuncia la “desprotecció de la ciutadania” davant les titularitzacions d’hipoteques que fan els bancs


El portaveu d'ERC, Sergi Sabrià, ha obert la porta aquest dilluns a aixecar la suspensió de la DUI si l'Estat aplica finalment l'article 155 a Catalunya. "No descartem res ni avancem res. Per tant, queda descartada l'aixecament de la suspensió? No. És aquesta l'única solució? Ho debatrem quan arribi el moment", ha reflexionat en veu alta Sabrià, que ha assegurat que el Govern no es quedarà tampoc de braços plegats. "Si el 155 comporta una intervenció de la Generalitat més gran que la que patim actualment no ens mostrarem impertèrrits i prendrem les decisions que s'han de prendre", ha avançat el portaveu nacional d'ERC, que també s'ha mostrat satisfet per la carta de resposta de Puigdemont i ha trobat "raonable" el termini de dos mesos que ha donat el president de la Generalitat pel diàleg. "Hi havia una por que era la manca de terminis, no veure-li un final a tot plegat. Per respecte a la ciutadania, havíem d'acotar aquest espai", ha valorat Sabrià. "També entenem que no és el termini que la CUP volia sobre la taula però continuarem dialogant perquè s'avinguin i sigui un punt de trobada", ha continuat el portaveu d'ERC, que tampoc ha volgut aclarir si faran costat a la CUP en la petició de convocar un ple extraordinari per proclamar la República. "Això és decidirà aquesta tarda a la junta de portaveus del Parlament", ha puntualitzat Sabrià, que ha reiterat que "la unitat és cabdal" al sobiranisme. "Ens ha fet forts per superar temps difícils i ara no es pot trencar", ha insistit el portaveu d'ERC davant l'amenaça que els cupaires abandonin l'hemicicle en els propers dies. Sobre l'opció de portar la mediació al Congrés, Sabrià ha tallat de soca-rel qualsevol possibilitat. "Fins a 18 vegades aquests últims anys hem portat a la cambra baixa espanyola debatre no sobre la independència sinó sobre una cosa tan senzilla com un referèndum acordat", ha recordat el portaveu republicà.  "I en totes 18 ocasions s'ha passat sempre el rodet i s'ha negat la possibilitat de diàleg. Per tant, és fase superada", ha sentenciat Sabrià, que sí ha volgut deixar clar que l'actual proposta de Puigdemont és "una reunió entre els dos governs, d'igual a igual". "Sense apriorismes i sense cap renúncia", ha afegit el portaveu nacional d'ERC, que ha lamentat que la resposta immediata del govern espanyol ha estat "una nova amenaça". "L'oferta és senzilla, i amb un termini raonable de dos mesos, però la vicepresidenta Sáenz de Santamaría s'ha negat a respondre si volen asseure's a una taula a dialogar", ha criticat Sabrià. "On cada dia nosaltres posem mostres de diàleg a l'altra banda hi trobem frontisme. Ells volen una rendició però trobaran sempre el nostre compromís amb l’1 d’octubre", ha confirmat amb contundència el portaveu nacional d'ERC.  "Qui fa la independència són els ciutadans amb els seus vots. Per nosaltres, la declaració està feta perquè la van fer els ciutadans votant i es van portar els resultats al Parlament", ha puntualitzat el portaveu republicà, que ha finalitzat opinant sobre les últimes declaracions del líder del PPC, Xavier García Albiol, que ha plantejat il·legalitzar programes electorals independentistes que apostin per "destruir Espanya". "Albiol col·lecciona disbarats des de fa dies", ha ironitzat Sabrià, que ha titllat el president popular català de "gran interpretador de l'article 155 de la Constitució". "Avui vol il·legalitzar ERC una mica però no em feu valorar més disbarats", ha conclòs el portaveu republicà.

Summary: ERC no descarta aixecar la suspensió de la DUI si l'Estat aplica el 155: "No ens quedarem impertèrrits"


El 34 Saló Internacional del Còmic de Barcelona, que se celebrarà del 5 al 8 de maig, dedicarà una exposició a les superheroïnes sota el nom de 'Elles tenen súper poders', amb l'objectiu de mostrar el paper protagonista que "han tingut i tenen les superheroïnes" com a personatges de còmics, segons han informat els organitzadors del Saló. La primera protagonista dels còmics de superherois va ser Fantomah, creada el 1940 per Fletcher Hank. Pocs mesos després, el mateix any 1940, William Moulton Martson i Harry G. Peter donarien vida a Wonder Woman, que s'ha convertit en la superheroïna més longeva. A partir d'aleshores, els personatges femenins han trobat el seu propi espai, ja sigui com a membres de grups amb superpoders (Canario Negro, Mujer Invisible, Viuda Negra, Power Girl o Tormenta), o com a protagonistes dels seus propis títols (Batgirl, Elektra, Catwoman, Hulka, Ms. Marvel, Orquídea Negra o Supergirl).   D'altra banda, les dones autores també han anat trobant el seu lloc en la indústria dels còmics. Pioneres com Ramona Fradon o Marie Severin es van unir des dels anys setanta i fins avui dia dibuixants com Amanda Conner, Rachel Dodson, Jan Duursema, Fiona Staples o Gail Simone. En aquests últims anys, autores espanyoles com Natacha Bustos, Carmen Carnero o Emma Ríos s'han unit a aquesta llista. També les guionistes han evidenciat el seu talent, amb noms com Jo Duffy, Barbara Kesel, Ann Nocenti, Rachel Pollack o Louise Simonson.   L'exposició 'Elles tenen súper poders' comptarà amb les superheroïnes més destacades de tots els temps. Així, els assistents al Saló podran descobrir la personalitat i els poders de Batgirl, Catwoman, Elektra, Hulka, la Mujer Invisible, Ms. Marvel, Power Girl, Supergirl, Tormenta o Wonder Woman. A més dels personatges de DC Comics o Marvel Comics, l'exposició inclourà material de superheroïnes com Faith o personatges creats per autors espanyols com Estigma o Aquaviva.   Entre els autors presents a l'exposició hi ha noms de dibuixants nord-americans com John Buscema, John Byrne, Amanda Conner, George Pérez, Frank Miller o Bill Sienkiewicz. Així mateix, el públic també podrà gaudir d'originals de dibuixants de l'Estat i de Catalunya com Daniel Acuña, Ramón Bachs, Natacha Bustos, Fernando Dagnino, Rafa Fonteriz, Andrés Guinaldo, David López, Álvaro Martínez, Francis Portela, Javier Rodríguez, Jesús Saiz, Daniel Sampere o Juan Santacruz.

Summary: El Saló del Còmic dedicarà una exposició a les superheroïnes


La Generalitat allotja en albergs juvenils de Barcelona menors estrangers no acompanyats (MENA) que han arribat a la ciutat perquè no hagin de dormir a la Ciutat de la Justícia, segons ha avançat la Cadena SER i han confirmat a l'ACN fonts del Departament de Treball, Afers Socials i Famílies. Es tracta d'una solució provisional mentre no es troben llits en centres de primera acollida, han assenyalat les mateixes fonts.  Menors estrangers no acompanyats (MENA) han hagut de dormir a l'edifici de Fiscalia, a la Ciutat de la Justícia, almenys en les dues passades nits, una situació que feia mesos que no es donava i que s'ha repetit per l'increment d'adolescents que arriben sols a Barcelona. En l'última nit han dormit a la Ciutat de la Justícia una desena de menors.

Summary: La Generalitat allotja en albergs de Barcelona menors immigrants perquè no hagin de dormir a la Ciutat de la Justícia


El president de la Generalitat, Carles Puigdemont, ha ressaltat que Catalunya "brilla al món com a país" i és un referent a nivell internacional gràcies a sectors com el turisme. El president ha recordat que Catalunya lidera la recuperació de l'ocupació a l'estat espanyol, malgrat "les plagues bíbliques que ens diuen que ens vindran a sobre perquè tenim la tossuderia de fer un país nou". "Si no arriba a ser per Catalunya, Espanya no hauria tancat l'any amb 2.000 aturats més, n'haurien estat 10.000", ha afirmat Puigdemont. El president ha entregat, aquest dijous a la nit, el tercer premi Jaume Genover al fundador del càmping Internacional de Calonge, Josep Albert Banús, durant la Nit dels càmpings gironins.

Summary: Puigdemont ressalta que Catalunya "brilla al món com a país" gràcies a sectors com el turisme


L'hospital Trueta de Girona ha iniciat un nou tractament amb l'objectiu d'aturar les arítmies cardíaques. El centre va realitzar dilluns les dues primeres ablacions de fibril·lacions auriculars, un procediment que consisteix a cremar a través del fred el focus que genera aquest problema. Aquest sistema permet desconnectar aquest punt –que acostuma a estar localitzat a les venes pulmonars- de la resta del cor. El Trueta calcula que en podrà realitzar un centenar cada anys a través de la Unitat d'Arítmies, que es va posar en marxa el passat mes de desembre. Amb aquest tractament el 80% dels pacients que n'han patit no tornen a partir-les. I és que la fibril·lació auricular és també la causa més freqüent dels ictus.  El centre hospitalari ha començat a implementar el nou sistema i estima que un centenar de pacients se'n podran beneficiar cada any. La posada en marxa de la Unitat d'Arítimes, el passat mes de desembre, ha permès que el Trueta pugui realitzar aquest tipus d'ablacions des del mateix hospital, evitant que els pacients hagin de traslladar-se a un altre centre de la demarcació de Barcelona.  La nova unitat compta amb equipament d'alt nivell amb aparells d'última generació. A banda de les ablacions, la sala d'electrofisiologia realitzarà cada any uns 300 estudis encaminats a detectar i tractar irregularitats en el batec del cor. També s'hi han començat a instal·lar desfibril·ladors automàtics implantables cardíacs.  Els primers pacients que es van sotmetre a aquesta intervenció dilluns van quedar ingressats entre 24 i 48 hores en observació per comprovar-ne l'evolució clínica. D'aquí a tres mesos, seran avaluats de nou per tal de determinar si poden deixar el tractament farmacològic.  Els candidats a aquest tipus de procediment són pacients amb una fibril·lació auricular o arítmia amb simptomatologia, en què el tractament farmacològic no ha funcionat. És molt freqüent en les persones grans (s'estima que presenten arítmies el 10 % dels pacients de més de 80 anys), però també és freqüent en persones que practiquen esport d'alta intensitat.  Aquest és precisament un dels motius pels quals els especialistes creuen que és una patologia que tendirà a incrementar-se, atès que s'associa als excessos esportius.

Summary: El Trueta inicia un nou tractament per aturar les arítmies cardíaques


Nou de cada 10 persones titulades treballa, una taxa gairebé igual a la que hi havia abans de la crisi del 2008. Aquesta és una de les conclusions de l'estudi d'inserció laboral 2020 de les universitats catalanes elaborat per l'Agència per a la Qualitat del Sistema Universitari de Catalunya (AQU), amb dades prèvies a la crisi de la covid-19.  A més, 9 de cada 10 persones realitzava funcions de nivell universitari, més de la meitat gaudia de contractes indefinits i més de la meitat percebia ingressos mensuals superiors als 2.000 euros bruts. Els resultats varien segons l'àmbit de coneixement, ja que per exemple les enginyeries i l'arquitectura continuen tenint major ocupació (93%) i de millor qualitat en comparació amb les humanitats (82%). D'altra banda, millora el nivell de competències adquirit per part dels titulats i es manté així la tendència positiva en aquest àmbit. El director d'AQU Catalunya, Martí Casadesús, ha destacat que les millores substancials es produeixen en expressió oral, treball en equip i formació pràctica. Casadesús ho ha atribuït a "l'immens esforç que s'ha fet en els darrers anys des de les institucions universitàries i el seu professorat per transformar la forma d'impartir els ensenyaments universitaris".  Pel que fa a la satisfacció dels estudiants respecte a la carrera cursada, es manté estable en graus i doctorats, mentre que passa del 65% al 71% en el cas dels màsters.  L'estudi revela els resultats a partir d'una mostra de gairebé 30.000 respostes de persones titulades de grau, màsters i doctorats. El treball de camp es va iniciar el primer trimestre del 2020 i ha finalitzat recentment.

Summary: Un estudi afirma que 9 de cada 10 titulats treballa i més de la meitat té contractes indefinits


L'operadora catalana Fibracat ofereix Internet gratuït a 32 famílies perquè els infants puguin continuar el curs escolar de forma virtual i tinguin accés als continguts acadèmics que els centres educatius proporcionaran a través de les plataformes digitals. La col•laboració es concreta en el lliurament de targetes SIM de 50 gigues que, en total, suma més de 4.000 gigues mensuals amb dades mòbils. La col•laboració de Fibracat respon a una petició del programa 'Invulnerables' de la Fundació Santa Clara, un iniciativa pilot que lluita contra la pobresa.  Actualment, la Fundació Santa Clara presta ajuda a 102 famílies i un total de 140 infants a través de diversos programes d’atenció a la família i a la infància per assegurar les necessitats bàsiques (llum, aigua, aliments i productes d’higiene). Des de la Fundació, consideren que “també calia assegurar l’educació de nens i nenes, ja que no totes les famílies tenen accés a Internet ni ordinadors”. Fibracat no és la primera vegada que col•labora amb el programa Invulnerables de la Fundació Santa Clara. En els últims anys, ha dotat de connexió potent al Banc dels Aliments, ha instal•lat fibra òptica a domicilis de persones refugiades perquè puguin contactar amb les seves famílies i presta servei gratuït a 150 famílies en situació de risc d’exclusió social.

Summary: Fibracat ofereix Internet gratuït a 32 famílies perquè els nens puguin continuar el curs escolar de forma virtual


La Coordinadora de Colles Castelleres de Catalunya (CCCC) ha distribuït un document entre les entitats amb consells per tornar a treballar als locals d'assaig després del confinament, "en el cas que vulguin fer-ho". Treball en grups de màxim 40 persones i fer castells sense pinya en un temps màxim de cinc minuts són els ítems bàsics d'un protocol que està pendent de rebre l'aval de la Generalitat. "És una preparació tècnica, però no podem parlar d'assaig perquè hi ha massa limitacions", apunten des de la CCCC. Entre les colles, hi ha divisió entre les que només tornaran a reunir-se quan pugui fer-ho tot el grup i les que aposten per reprendre ja l'activitat. Aquest és el cas dels Castellers de Vilafranca, que vol tornar al juliol. La CCCC recorda que el distanciament interpersonal imposat amb la crisi de la covid-19 és "absolutament incompatible" amb l'activitat castellera i afirma que "en cap cas" s'haurien de tornar a fer castells fins que es permeti el contacte físic. Així ho recull el document distribuït entre les colles aquest cap de setmana, al qual he tingut accés l'ACN. Amb tot, el text també planteja diverses recomanacions per a aquelles colles que vulguin començar a fer proves tècniques "de forma progressiva". Són consells que hauran de rebre el vistiplau de la Generalitat, remarca la CCCC, que planteja sis pautes bàsiques a seguir: crear grups estables d'un màxim de 40 persones, no introduir nous participants, no fer proves amb pinya tancada, fer un registre estricte dels assistents, dur mascareta i marcar un temps màxim de cinc minuts per a cada castell amb una durada màxima d'una hora per assaig. A aquests ítems, s'hi afegeixen indicacions de neteja i desinfecció. Les recomanacions són per a un període de quinze dies, amb previsió de flexibilitzar-les a mesura que es redueixi la possibilitat de contagi, fins que es pugui retrobar tota la colla. Fonts de la CCCC remarquen que són consells adreçats a aquelles entitats que han mostrat interès en tornar a fer castells, i asseguren que són pautes "per a treball tècnic" ja que consideren que "totes les limitacions que cal seguir no encaixen amb el concepte d'assaig que té el món casteller". En aquest sentit, recorden que hi ha moltes colles que es basen en el principi de 'si l'últim castell el vam fer tots, el primer també el farem tots junts', de manera que no preveuen tornar a l'activitat fins que puguin celebrar-se assajos sense limitacions. La CCCC avisa que això es pot allargar fins "que es trobi una vacuna, un tractament efectiu o bé es doni per finalitzada la pandèmia". En aquest cas, es convida les colles a reprendre les activitats de caire més social. Els Castellers de Vilafranca, a punt per tornar La primera colla que ha fet públic el seu retorn al local d'assaig són els Castellers de Vilafranca. Els Verds asseguren que internament van elaborar un protocol que ha precedit els consells redactats per la CCCC. En tot cas, les pautes bàsiques són coincidents, i els Castellers de Vilafranca preveuen tornar a assajar "en breu", a l'espera de fixar una data concreta. La previsió és crear quatre torns de 40 persones, on hi haurà membres del tronc i castellers que vigilaran l'estructura. Els Verds volen centrar-se en fer castells nets de 5 o 6 pisos, "que en teoria no tenen risc de caure", apunta el president de l'entitat, Carles Mata. Abans de començar els assajos, explica, es registrarà la temperatura de cada assistent i els grups de cada torn seran fixes per poder i aïllar-ne els membres si hi hagués un cas de contagi de la covid-19.  Al mateix temps, tots els castellers del tronc hauran de rentar-se amb gel hidroalcohòlic les mans, els braços i els peus abans i després de cada construcció, i serà obligatori que tots els assistents portin mascareta. Mata confia que això no serà un inconvenient. "Ho hem de provar i, si veiem que és inviable, ho deixarem córrer", diu, mentre defensa la necessitat de tornar a reunir la colla per assajar "per no estar desprevinguts el dia que es pugui tornar a les places". Sobre la represa de les actuacions, veu "complicat" aixecar castells aquest any, però no descarta que la colla impulsi una diada amb construccions petites netes, com les que treballaran ara als assajos. El president dels Verds creu que seria una opció a valorar de cara a la diada de Sant Fèlix. Més escèptic es mostra, en canvi, de cara al Concurs de Castells de Tarragona, el qual veu "molt difícil" que es pugui celebrar.  Les colles vallenques, a l'espera d'un retorn complert Al cantó oposat de la represa dels Castellers de Vilafranca hi ha el parer de nombroses colles que es neguen a tornar al local d'assaig fins que ho pugui fer tot el grup. És el cas de les dues colles de Valls, la Colla Vella dels Xiquets de Valls i la Colla Joves Xiquets de Valls, es mostren partidàries d'esperar a que pugui haver tots els membres de l'entitat a la pinya. Els dos caps de colla veuen molt complicat que aquesta temporada hi hagi castells, tot i que no perden l'esperança.

Summary: Treball en grups reduïts i castells sense pinyes, els consells de la Coordinadora si es volen reprendre els assajos


Mig miler de persones han participat aquest dissabte en una marxa per l'alliberament dels "presos polítics" convocada per l'ANC del Vendrell (Baix Penedès). A la convocatòria, que ha secundat el CDR del municipi, s'han sumat centenars de veïns i, a diferència de la cita de cada dissabte, també s'hi han sumat ciutadans que gaudeixen de les vacances de Pasqua al Vendrell. La manifestació ha recorregut els carrers del centre a so de cassola i xiulet i amb el lema 'Llibertat presos polítics'. Josep Maria Llasat, de l'ANC, ha afirmat que "el poble no falla mai des de fa sis anys": "els nostres presos i exiliats confien en nosaltres i no defallim", ha afirmat Llasat, que ha apuntat que cada dissabte es mobilitzen per "no oblidar-los". La marxa ha acabat amb un to festiu, amb música de gralla. Durant la marxa, els manifestants han picat cullerots contra cassoles, paelles o altres objectes metàl·lics i han fet sonar els xiulets, la majoria dels quals, grocs. Durant tot el recorregut, han fet sentir el lema ‘Llibertat, presos polítics’ i, al final, també han reivindicat que no es faci ‘Ni un pas enrere’ o ‘Puigdemont, el nostre president’. Llasat, fins ara membre del secretariat nacional de l’ANC; ha afirmat que “això es guanya al carrer”. En aquesta línia, ha fet una crida a “no defallir”: “el govern espanyol actua d’una manera tan repressiva que no se’n pot sortir i Europa ho comença a veure”, ha celebrat Llasat, que ha demanat als manifestants que continuïn acudint a les mobilitzacions de dissabte per no oblidar els polítics empresonats. La d’aquest dissabte, tot i la coincidència amb les vacances de Setmana Santa, no s’ha volgut ajornar, i simplement, des de l’ANC s’ha mirat que no coincidís amb cap acte religiós.

Summary: Mig miler de persones marxen per la llibertat dels polítics empresonats a so de cassola i xiulet al Vendrell


L'eurodiputada de la coalició Ara Repúbliques Diana Riba ha denunciat que l'Estat vol "vetar i silenciar" Oriol Junqueras, Carles Puigdemont i Toni Comín, que aquest dilluns no es poden acreditar com a eurodiputats al Congrés. Segons Riba –segona a la llista de Junqueras- és una "vulneració flagrant" dels seus drets polítics i ha promès que treballaran com a candidatura per portar el seu cas al "cor d'Europa" i a les més altes institucions europees. En el cas de Junqueras, ha denunciat "arbitrarietat" del poder judicial per considerar que el Tribunal Suprem no li ha permès sortir de la presó perquè no els "convé" que adquireixi immunitat i que, en canvi, sí li ho va permetre fa tres setmanes quan havia de prendre possessió com a diputat de la cambra baixa. "Cap demòcrata pot estar orgullós del que passa avui al Congrés", ha dit abans d'acreditar-se com a eurodiputada.

Summary: Diana Riba denuncia al Congrés que l'Estat vol "vetar i silenciar" Junqueras, Puigdemont i Comín